khistorydata/jeongjo-sjw-relations huggingface dataset:
정조 22년 · 목
因掌樂院坐不坐單子敎以治世之音舒而緩況祀享朝會之奏樂益當遲之遲而又久年來別加嚴飭於樂師等而新創提擧赴坐閱樂後書人坐不坐之規如六曹憲府之爲自是莫敢不進今日始見修啓者今朔內未免純闕國體所在駭然甚矣二提擧連因傳敎赴坐籌司足可恕也一提擧豈敢乃爾該提擧遞差其代待開門政官牌招開政差出二提擧閑司提擧相換而閱樂之擧更加申明檢飭事分付
정조 22년 · 강
庇仁縣監李元八上疏陳漁箭及戰船造作之弊鎭卒厲民之弊舒川軍丁事水營給代事月令藥材事諸條賜批
정조 22년 · 목
疏略曰海稅之弊卽沿海通患而臣邑爲最漁箭都案元數七十二處中十七已陳廢春秋稅錢百餘金白徵於初設箭主擔當無力逃避流離則不得已徵族徵里矣水營及舟師十三邑五鎭戰防兵船之改造物力營鎭則以軍需錢會減各邑則以儲置米劃給竝許退船以爲添價之費法意本非不美而惟其列邑各鎭必就各營取材造來故齎糧遠赴閱月滯留客地功役動輒糜費且自烙木之初至點船之日誅求多方酬應無限囷載而往債貸而歸加入之費多者五六百金少不下三四百拮据無路或收斂於民間或分徵於校屬又況抄出富戶差定代將一經此役輒皆傾敗非獨臣邑爲然如林川韓山藍浦保寧結城等邑皆不免此是誠沿民難保之瘼也年前繡衣風落松劃給之啓竟爲水營之防塞伊時道臣加分耗添給之請廟堂沮格至如情債之禁徒有其名而不見其效水營屬誅求之弊去而益甚封山直例給之債依舊自在臣謂各邑鎭戰船改造者莫若自水營造給取掌內之材役近島之匠費少役易事半功倍若曰會減元有不足之歎亦無添補之力云爾則依年前道臣加分耗添給之論量其容入定其數爻名之曰戰船添價米各留該邑鎭以待水營折耗取用似爲俱便之道矣鎭營禁盜亦一大政也而營校之譏捕雖頻偸兒之縱橫自如此由校卒同謀分利之故也甚至於導入場中敎猱升木帶往村閭窺覘富戶徵求無厭少慊其意橫加惡名治以盜律湯盡其產名雖戢盜實反厲民申飭營邑嚴立科條無拘痛治然後其弊可祛也舒川卽臣之原兼邑也軍政之弊甚於他邑蓋其戶總爲三千三百九十九戶而軍總則三千四百八十五名也況戶總中島戶又爲七百餘戶士夫鄕族校生驛人例皆免役軍總之外又有藥保驛保等各項名色者六百八十七名以一千八百四十二戶應四千一百七十二名之役一戶三役卽其勢也臣謂飭命該司舒川軍額量宜分移於戶多軍少之邑宜矣水營屬之仰哺於給代者如各軍門之待料爲生也故歲收各邑番錢儲之兵庫吏校以下逐月上下卽其法意也而近年以來有名無實營屬之不得食其錢者至或多年無料應役此蓋兵庫歸於私貸給代縮而不給故也軍校之呼冤誠甚可憐飭命道臣嚴明行査徵出見縮之數盡償營屬未下之料在所不已也臣邑月令藥材四等封進者合十四種不過草材不滿四斤其直則多者千錢少者六七百而土採不用營貿價高情債濫費殆過二百二十餘金則貿藥元價雖有會減應用例費百不當一原定藥保之外加定私保九十五名以爲添補之資而猶不足且百餘藥保之失益致軍政之艱臣邑如此則八道軍丁之失於藥保者不知爲幾萬矣臣謂將此藥價會減米移付京貢貿納罷此藥保代塡軍額則不但公私之兩便實爲軍政之利益矣批以漁箭總事令該廳該道相議必使勒徵之弊卽除而戰船造作之弊年前沁都桐營嚴禁代將之謬例則諸邑之又復循襲云者豈成說乎令廟堂從長決處鎭營之弊分付道臣各別禁戢舒川軍弊令道臣另究蘇弊之方狀聞水營給代無實事旣聞之後豈可尋常處之亦令嚴査狀聞豈獨本道爲然一體嚴飭諸道水營月令藥材之弊聞甚可駭卽令廟堂問其便否於該院釐正草記
정조 22년 · 강
行藥院入診及諸承旨持公事入侍于誠正閣召見備堂鄭民始李敬懋趙心泰申大顯李漢豊有司堂上李時秀趙鎭寬李書九
정조 22년 · 목
予謂鎭寬曰關西小米之移湖西換作大米事卿果商量得宜乎鎭寬曰以臣愚見似不至甚難矣民始曰小米之換作大米非不好也而但輸運之際事多難便自關西而至湖西自湖西而還到京江如是之間除却船價及雜費則雖於萬石之中其所減損當不下三千石且今經用匱竭明年四五月以後殆無頒祿之資而湖西所來之米則雖急速爲期當在於再明年三四月矣其間經用之不足必有措處然後可以決定且換作之米皆是還穀則米品之精實亦不可知以此以彼恐非得計也鎭寬曰期限之拖至再明年事勢似然而至於輸運之船價雜費則本有定數似無加損之慮矣予曰兵判及有司堂上所見何如時秀曰穀品之不精勢所必然若減其石數而捧之可取精實而減石非所可論不然則當有麤劣之患矣書九曰換作大米臣固知得計而若其穀品之麤劣實無變通之道且再明年運來時本道元稅穀必盡輸然後始載此穀如此則不無苟艱之慮矣予謂鎭寬曰今此換作米事旣因卿言許令爲之而事係難愼必善爲措處無有後悔可也
정조 22년 · 강
命春秋館堂詣鼎足山城考出實錄兼行曝曬遞同春秋權裕以李書九代之前望也以洪樂游別兼春秋啓下
정조 22년 · 목
承旨李肇源啓言實錄考出事命下矣春秋館史庫只有壬辰以前實錄久遠文蹟無以考出請春秋館堂上牌招與史官同爲進去鼎足山城使之擇日擧行從之○敎以實錄考出有命鼎足山城所在實錄春秋館堂以旬前擇吉進去擧行仍爲兼行曝曬別兼春秋以曾經翰林中在京無故人加啓下使之同爲進去
정조 22년 · 강
遞承旨蔡弘遠以鄭東觀代之前望也
정조 22년 · 강
御便殿親受達川聖蹟碑印本陪進閣臣及對擧承旨草圖書書寫官以下施賞有差
정조 22년 · 목
敎曰今日達川聖蹟碑印本奉來時閣臣率鼓吹儀仗至城外安于龍亭以來當於便殿親受處所及諸事依咸興讀書堂馳馬臺碑印本親受時例爲之事該房知悉○直閣沈象奎陪聖蹟碑本入來予具翼善冠袞龍袍詣版位親受訖仍奉安于摛文院敎曰達川聖蹟碑印本親受時陪進閣臣直閣沈象奎對擧禮房承旨韓晚裕加資草圖書書寫官檢校直提學李晚秀篆文草圖書書寫官右承旨李肇源兵曹參知柳師模內下豹皮一令竝依讀書堂馳馬臺碑文印本親受時例捧傳旨加資則今日政下批奉來差使員中和府使金鎭鼎加資本道道臣閔鍾顯內下虎皮一令地方官定州牧使吳毅常內下大鹿皮一令賜給御筆摸寫人崇祿李命藝將仕郞方孝齡亦依昨年例施賞其餘本道畵員寫字官本道校吏工匠等令京外衙門依判下施賞
정조 22년 · 강
命內閣前直提學徐龍輔李晚秀仍任前職
정조 22년 · 강
以金履永爲瑞山郡守金載謙爲金化縣監口傳也
정조 22년 · 목
吏曹啓言受由上京守令下送草記事有命矣仁同府使崔獻重今方下去瑞山郡守金羲淳金化縣監閔致謙俱以親病猝劇時月內實無還任之望云本曹請推外無他罰何以爲之敎以如可强嚴飭下送後草記否則改差令該曹口傳差代此時守令不可一刻曠官況其中有湖西尤甚邑乎竝待下批給馬赴任俾除迎送之弊
정조 22년 · 강
有政吏曹參判李敬一參議任希存兵曹判書李時秀進
정조 22년 · 목
以金熙華爲校理孔賢德爲黃海水虞候
정조 22년 · 강
優恤忠州牧失火民戶
정조 22년 · 목
忠淸監司李泰永以忠州牧民家六十六戶燒燼馳啓敎以該道目今民事該邑民戶之失火如彼夥然豈不矜惻卽令道臣拔例顧恤期於斯速結構奠接大戶還上勿侵中戶身還勿侵小殘戶還則勿侵役則蕩滌事分付
정조 22년 · 강
命外營親軍衛別將印信以外軍總制討捕使書刻仍命諸道邑鎭所兼職名添書於望單及敎旨著爲式
정조 22년 · 목
兵曹判書李時秀啓言臣於日前以親軍衛別將印信新造事有所仰陳矣親軍衛別將當行總制之事而本府及五邑戢盜之政主管無人使之仍兼討捕使如是則不可以親軍衛別將印通同使用印信一顆更爲新造以送而印文則以外軍總制討捕使印書刻事請分付該曹從之時秀曰臣因言端有仰達者矣諸道守令邊將有兼銜者如討捕使防守守城將等稱號非一而銓曹下批之時不爲書塡於望單及敎旨只自該邑隨其舊稱行用於道內事體未安而自本曹實無一一考出之路關問諸道各其道內邑鎭所兼職名使之詳考報來後一通謄書別單啓下後仍爲添書於望單及敎旨事請定式施行從之
정조 22년 · 강
命慶尙左兵營都試入格人施賞有差
정조 22년 · 목
兵曹啓言慶尙左兵營東萊別騎衛及馬兵都試時別騎衛閑良金相垕居首別騎衛閑良尹得莘片箭沒技別騎衛閑良趙德儉之次馬兵崔正元居首相垕得莘正元似當依法典直赴殿試德儉亦當直赴會試請上裁從之
정조 22년 · 강
命禁衛大將申大顯越俸一等該參軍令兵判嚴棍御營大將李漢豊特賜虎皮一令兵曹判書李時秀禁軍別將崔東岳推考崇禮門所管將臣越俸一等將卒嚴治
정조 22년 · 목
以南壇雩祀壇龍壇奉審靑龍亭梨太院外南山南伐院鷹峯摘奸史官書啓敎曰觀此書啓禁營所管諸處松政執頉如彼夥然況所謂播植徒美觀瞻極爲可駭該將臣當重勘而除拜屬耳該將臣申大顯爲先越俸一等該參軍令兵判拿致各別嚴棍鷹峯近處御廳所管誠勤可尙內下虎皮一令賜給崇禮門守門軍卒無一名排立屢呼始來云不能檢飭之兵判推考別將除拜亦屬耳亦爲推考該門所管將臣越俸一等將卒嚴治事分付
정조 22년 · 강
召見下直守令金履永金載謙于重熙堂
정조 22년 · 강
飭朝臣時服肅拜之謬規
정조 22년 · 목
承旨李益運啓言凡朝臣之肅拜者除非下直與入來則無論兼帶與新資以黑團領謝恩故例卽然而近或有時服肅拜之謬規至於昨日加資人帳殿肅拜時亦着時服致煩飭敎此後則請申明舊例俾無襲謬之弊從之
정조 22년 · 강
命仁同府使崔獻重內移其代依新式擇差當日下送
정조 22년 · 목
敎曰外補之故不敢言病實狀果難强云今雖下去癏曠一也仁同府使崔獻重令該曹口傳內移付軍職其代今日政依新式各別擇差待下批當日給馬下送
정조 22년 · 강
命漢城庶尹鄭亮采判官尹光孚拿處尋命放送
정조 22년 · 목
敎曰各司卯酉仕史官摘奸時執頉官員竝拿處○因亮采等囚單敎以附過放送
정조 22년 · 강
罷熊川縣監金益淳職
정조 22년 · 목
慶尙監司李義綱以該縣監金益淳身病沈重屢呈辭狀不得已罷黜馳啓
정조 22년 · 목
以尹命烈爲副修撰李甲會爲仁同府使李源龍爲熊川縣監
정조 22년 · 강
命熊川縣監當日下送
정조 22년 · 목
因望筒敎以當日辭朝仍爲給馬下送
정조 22년 · 강
放注文鎭充軍罪人洪命福
정조 22년 · 강
命度支許劃海西穀價充補事更究方便從後稟處關西米準數運致與否令廟堂更爲指一草記
정조 22년 · 목
備邊司啓言因戶曹判書趙鎭寬擧條關西大米二萬石海西大小米太二萬石劃給海西穀價移補之道令該曹某條拮据極力充補事草記批旨內海西二萬石代錢勅需充給一款更與蔡判府事相議草記事命下矣依批旨往復相議於判府事蔡濟恭則以爲所謂他道卽不過三南今年湖西嶺南之使之出穀非所可論惟湖南雖曰小勝聞其民情之靡定與湖西嶺南無甚異同其勢亦難出穀海西勅需非不重難比諸他道民勢則差緩差急自可易知姑觀明再明年年事豐歉劃給某道某穀而充補似未晚云矣無論湖嶺穀物區劃果無其路而前此草記中某條拮据之請蓋以當初海西之貿置雖非朝令亦是廟堂往復則今於貿置之後不卽準劃其價恐非示信之道穀雖難責於他道錢宜從他而措處也今此僚相之論以明再明年充補爲未晚此論誠好而但念該道事勢有難遲待他年更究方便之道從後稟處至於關西大米折半換貿事追聞戶判之言則雖以除民弊之意請以換貿其實則不欲換貿於京中姑爲留付道臣且觀來頭事勢云苟如是則其在經費恐有緩不及之慮海運非不重難而旣是不可失時之事則豈可半運半留反致未究竟之歸乎該堂推考所劃關西大米二萬石使之準數運致民間浮費之各別檢飭船隻裝發之往復約束切勿一毫疏忽俾得萬全利涉之意請分付允之敎以泛舟之役民命所關則有司之議半留半輸廟堂之論牢守竝致得無倒置之嫌乎更爲指一草記而聞於筵臣關西營邑與小民尙不知京運之爲幾萬包日望其停當行會云後時之外泄菀甚矣今番則酌量度支事勢該道民情的確回啓待批下星火分付
정조 22년 · 강
玄風縣監張錫胤上疏請停還分數更加裁處仍陳邑弊民瘼諸條賜批
정조 22년 · 목
疏略曰臣於朝紙伏奉九月十五日傳敎下者尤甚處頗歇處新還餉當捧中二分或四分一許令停退聖上之軫恤嶺民至矣盡矣而第列邑分劃之數太不相當以臣邑言之今年當捧穀爲一萬七千五百四十餘石而所劃停退僅一千四百餘石則殆十二之一也以此所劃萬無排比之路尙望道臣之依數加劃而又以昨年條停退分數徵捧有所關飭昨年之尤甚卽今年之尤甚也今年之還雖令分停尙患難捧況昨年已停之還何可竝督乎若尤甚邑則只捧於稍實戶而其曰稍實者猶有甚於常年之之次則當此荐歉其何以徵出乎且還餉分停以其災歲也一邊停今年之還一邊捧昨年之停理勢逕庭事面苟艱與其日加椎剝畢竟糴未捧而民先騷莫如因勢利導俾各安土保生之爲愈也申命有司更加裁處然後一道災民庶蒙終始實惠矣蕞爾小縣各衙門穀簿極其浩繁而統營穀尤多蓋以地薄荐歉還穀價直有倍他邑故穀賤邑所在之還多數移付於本縣高價作錢民被其害春秋移轉少不下五六百石而到彼納上之際該營監色恣意操縱以精實謂麤劣而簸揚之以準斛爲未準而退黜之欠縮之數又徵於民歲以爲常此實難支之端本縣所在秋穀夏牟折半作元會穀折半則以詳定例作錢輸納則實爲莫大之幸也按大典通編漕轉條本道沿海十七邑下納倭館三漕倉屬二十邑漕運而近來則漕倉屬邑亦有下納倭館者一石所納殆近二十斗漕倉則砲糧米一石所納又近二十斗諸般加入不可勝數而一邑兩納他道之所無也自今下納一款勿復擧論他漕邑亦依法典以除兩納之弊仍飭兩邑地方官毋至加納之地軍案闕額軍政紊亂莫此邑若也元戶三千四百七十八戶男口六千六百十六口除雜頉丁男爲二千五百五十五口一人疊徵者有之一戶沒入者有之京外軍保四千三百五名良役實總外新增額二百十六名合四千五百二十一名而其外納保自他邑來者十五名臣意則他邑移來者雖未能還送道內不無戶多軍少之邑陝川咸陽開寧等郡是已今以移來名色及新增額數均排於此等邑較量推移差合均一之政矣至於軍布事按大典通編徭役條軍布木品俱有升尺定式而近來無論田稅大同木及軍布皆以八九升四十尺準捧遵合定式者一竝點退故一疋之價幾至三四兩此後則一依法典施行定式嚴飭可爲蘇民瘼之方矣臣邑亦有靑大竹每年封進爲二十五本近百年來竹物漸貴乃貿取於右道來往所入及雜費不下二百五十金故該吏處劃付保人使之添補其艱如此今此所需不啻嚴重而非玆土之產則當移定於竹產各邑分數排送可以無弊於封進矣玄風之爲土土瘠民貧一境之南北三十五里東西二十里可謂秪殘小邑與星州接壤處乃在茂溪茂溪所屬面名爲蘆長谷者越江而來侵吞玄風地十里許星州幅員廣闊三面之大幾敵小邑且蘆長之民不願赴五十里之星州願就咫尺之玄風貿販訟辨舍遠取近抑亦人情之同則星州蘆長谷十里之移付玄風未必不爲經理之一助矣批以當年還上分排何乃與朝令分數太不副昨年停退條亦必有廟堂知委竝宜議于道伯期於方便統穀事下納事移來軍額事貢竹事地界事令道臣可以措處者措處不得自專者狀聞近來稅大同木之異於通編升尺事令廟堂問于該曹該廳使之一遵法式
정조 22년 · 강
召見備堂鄭民始趙心泰有司堂上李時秀李書九親軍衛別將柳文植于重熙堂
정조 22년 · 강
命關西大米以一萬石劃給餘令代錢仍飭星火行會
정조 22년 · 목
備邊司啓言關西穀二萬石船運事草記批旨內更爲指一草記的確回啓事命下矣度支所需專靠大米今年收租不足之數不啻二萬計海西所劃皆是田米太而已大米不過三千石則關西米之半留半輸決知其不可矣海運之難非不切悶而非但已例之卽然比諸南民歲輸之勞彼此懸殊民雖至愚亦豈昧交濟之義憚一時之勞乎廟堂往復雖已在於秋事將判之前區劃行會尙此遲於冬序已半之後官民等待之苦不言可想關西大米二萬石竝令運致之意卽爲分付該曹該道各樣申飭等節請依前草記擧行敎以能使神鬼合力一飆送颿則固可幸萬有一一包後時一夫違律其害若由於萬石之加劃此草記爲之於擧條未啓下之前則尙可旣以一萬石許之之後外此升龠有加何異於欺西民而不施信乎依前定奪以一萬石劃給餘令代錢嚴飭星火行會俾無如前荏苒以致官民之苦待
정조 22년 · 목
承旨鄭尙愚啓言今初三日入侍擧條中一字落漏書入臣之矇然捧入不勝惶恐而當該注書所當重勘本院請推外無他可施之罰何以爲之乎敎以爲先推考
정조 22년 · 강
詣毓祥宮行酌獻禮詣奉安閣展拜詣延祐宮宣禧宮行酌獻禮詣彰義宮藏譜閣行酌獻禮詣懿昭廟行酌獻禮召見判府事蔡濟恭左議政李秉模右議政沈煥之漢城判尹具㢞衹迎朝官儒生童蒙仍命袛迎人等賡韻以進
정조 22년 · 목
具翼善冠袞龍袍乘輿出協陽門降輿乘輦出敦化門至宮洞口降輦乘輿入宮大門降輿入齋室親押香祝贊禮禮曹判書趙尙鎭導詣版位行再拜禮命百官依例入參陞詣宮內三上香執爵獻爵大祝應敎嚴耆讀祝文訖還復位行禮如儀禮畢詣奉安閣展拜奉審詣延祐宮行酌獻禮乘輿出宮大門詣宣禧宮齋室前降輿行酌獻禮如儀入齋室少頃乘輿出宮大門降輿乘輦至彰義宮降輦乘輿入宮大門降輿詣藏譜閣行酌獻禮詣懿昭廟行酌獻禮乘輿出宮大門降輿乘輦入敦化門由協陽門還內
정조 22년 · 강
命引儀林貞鎭趙元溥拿處
정조 22년 · 강
命毓祥宮守僕考例施賞附近洞居朝官士庶年八十以上人賜米魚
정조 22년 · 목
敎曰毓祥宮酌獻禮時守僕考例施賞○漢城府啓言依下敎毓祥宮宣禧宮懿昭廟附近洞居朝官士庶年八十以上卽令該部官一一搜訪別單書入○別單內侍嘉義李七十年八十三李鳳樹年八十二通政金順乭年八十七姜海龍年八十七折衝全光鈺年八十三嘉義朴星采年八十良人金舜傑年八十二閑良梁德祚年八十一敎以八十以上八人令該曹各給米三斗大口二尾
정조 22년 · 강
命春川府使之代口傳差出明日下送
정조 22년 · 목
江原監司洪仁浩以該府使徐有鍊遭父喪馳啓敎以春川府使之代令該曹口傳差出待下批明日辭朝下送
정조 22년 · 강
以李普天爲春川府使口傳也
정조 22년 · 강
遞承旨李晚秀李益運李肇源以閔台爀蔡弘遠李海愚代之竝前望也
정조 22년 · 목
晚秀等不爲仕進也
정조 22년 · 강
判府事蔡濟恭陳箚請遞諸司提擧之任賜批
정조 22년 · 목
箚略曰聖孝不匱以先王心爲心毓祥宮仲冬酌獻率由前規不愆不忘至於傍近廟宮不恤勞損禮儀卒度向夕回鑾雪霽天朗臣欽仰之餘不勝歡幸之至仍伏念臣奄奄視蔭者耳幸賴我聖上曲保之恩快解議政之銜杜門調息隨分飮啄而惟是禁營軍寺兩提擧絆在身上比若東郊瘦馬骨骼如墻而猶不解一段覊絡口雖不能言有時向人長鳴如訴滿腹鬱悶而已不意日前政曹三窠都提擧之備擬天筆竝點臣名伏想聖意必以爲政曹之不能取捨於大官之望古例卽然則天點亦不欲裁擇而然矣然如臣之昏耗顚錯朝不謀夕者尙可以職務委之而以責其不至尸素也哉況兩營都提擧之不敢兼以有之前輩已例便屬不刊臣於此安得不蹙然靡所措乎乞遞臣所帶諸提擧之任以安賤分批以記昔我先朝年年是日享禮必親雖至倦于勤之歲亦未嘗或闕卽小子之仰覿者嗣服以後遵聖志述聖蹟每來躬將著以爲常以怡我皇祖陟降於昭之思今卿箚語實獲我心良感良感附陳諸司兼管遞解之請過矣軍門之無得疊兼特亦近例而旣載法典新授訓局都提擧之任使左相總察卿須安心仍命遣史官傳諭
정조 22년 · 강
大提學洪良浩疏陳情病乞遞賜批
정조 22년 · 목
批以見任宿趼卿其勿辭調理行公
정조 22년 · 강
命海州漂到彼人領付節使行
정조 22년 · 목
黃海監司李義駿狀啓以爲水使申大偀今月初三日辰時成貼謄報內因海州判官鄭述仁所報本州延坪島漂到唐人處地方官眼同問情事臣營軍官李濟中譯學金運熙登時定送李濟中金運熙等本月初三日戌時成送手本內當日卯時自康翎廣巖浦乘船到延坪島則唐船泊於本島前浦邊乃是二竹船而長五把廣二把本板七立左右杉板各七道里前的只板十立後的只板十三立前帆竹如常長八把後帆竹只有下端一把許柂無大帆席白三升十八幅付裂爲兩端合長六把廣三把半小帆席如常白三升十幅付長五把廣二把有挾船一隻長二把廣一把本板九條左右杉板各三道里前後的只板各三立人物十五各皆削頭髮所着服色或靑或黑或白或着羊裘或着三升衣船上元無所載之物又無捉魚之具問儞們漂蕩洋中幾死回生可憐可幸能無傷病同船人無一渰死麼答俺等多日漂蕩海中無一人渰沒天也到貴境後連蒙厚恤飽食溫處活此十五口幾絕之命欲報之德天高地厚百拜叩頭不勝感謝問儞們以何地方人何月日緣何乘船向往何地何日遭風漂到此地同時上船者幾人麼答我們以山東省登州府榮城縣人元來捕魚爲業四五月間所捕的魚石島居楊姓人無錢賖去期以十月還錢故十月十一日同伴十五人乘船出石島海口尋楊姓人討魚賬十三日要回猝遇西南風大作浪濤接大將柂打去無柂之船逐浪搖蕩有覆沒之慮其夜䂨去大帆竹隨風漂流二十四日巳時來到此地問儞們的十五箇俱是榮城人而姓名甚麼年歲多少答俱是榮城人石進功年六十一居香水村王六禮年七十一居東大西庄楊才明年八十居小疃林家村曲大年三十四居東古村曲勳年二十八居香水村鞠大仁年四十六居東古村于倫年二十一居白雲東孫大山年二十八孫永堦年二十七孫四年十七孫五年十八竝居申堂口劉八年二十九居藍格査蔡德源年五十三居東北坊叢文秀年四十四居香水村季三年四十四居東古村問誠如儞們之言則自逢風至止泊首尾十二日無柂無檣之船何以過了十二箇日於洋中麼答自走却了柂船之出沒人之死生都不知昏倒船中又不知東西南北天佑神助幸以止泊於貴境問十月十一日發船十三日要回則船中必無預備糧饌十二日之間喫何物生活麼答自石島要回之時買了二升米吃到十六日水米俱盡渰死姑舍能不餓死誠異事問升大小如何麼答四十椀爲一升矣間儞們漢人啊滿洲人啊民家麼旗下麼答俱是漢人俱是民家問船隻官船麼私船麼船主是誰船上什物是甚麼東西船隻亦有何衙門票文麼答私船無票文船主是王六禮船上之物皆其所管而今偕到此問儞們十五人中水手爲誰麼答水手石進功曲大孫大山孫永堦蔡德源季三六人矣問自榮城縣至皇都幾里至登州府幾里至山東省幾里麼答至皇都一千八百里至登州府四百里至山東省一千三百里問榮城知縣姓名誰麼答前知縣姓李今知縣姓周名字則俱不知問旣爲本縣民家怎麼不識知縣名字啊答業農捕魚之民豈易知之只記其姓而已問儞們地方年事如何穀價幾何戶口多少答七分年豐大米一升五百文大錢民戶不過四百家問自儞們家至石島幾里麼答水路五十里旱路一百二十里問儞們船上怎無他帶來東西在石島時楊姓人魚賬討還麼不討還麼答不曾說不曾說乎船行不過二宿計糧饌初沒有多帶來怎有他東西楊姓人名三而魚賬果討出九千七百九十三文方帶在我們橐裝中問楊三許所討魚賬錢九千七百九十三文是那人主管底物麼答同行十五人無不主管歸後將貿絲結網捕魚爲業不貿絲結網則各人將均分貿糧問楊才明衣上前着皇恩欽賜四字後着壽字是何故也答年七十以上自朝家恩賜此物以標高年問王六禮年已七十而何無所着答六禮年七十時適往關東地漏籍故不得受恩賜矣問儞鄕土產何物答五穀魚鹽俱是土產但無木綿問儞們船隻柂檣外別無傷者趁今改備又給糧饌則可復從木道回去麼抑欲從旱路回去麼答俺等出沒洋中萬死一生眼看海水心尙懍懍誓不復乘船情願從旱路回去而歸心如矢只望早爲之圖問旣願從旱路回去那船隻及他行裝何以帶去麼答不要一物帶去問儞們知是貧殘這人空棄船隻豈不可惜麼答非不知可惜而天叫如此奈何問儞們所着衣服不寒薄麼答十月離家時略備禦寒之具見今天氣不甚寒可免凍死云云彼人船上什物及其他各人隨身物件與都中物件一一搜點後船隻長廣彼人等姓名年歲居住竝修成册以報云海州判官鄭述仁牒報內漂人處問情與軍官譯學手本同然而漂人每名朝夕各大米一升饌物柴油等節從厚繼給定監色申飭供饋禁雜人等事各別嚴飭以其所着衣件觀之雖或有被裘者腰以下所着竝皆單薄漸當嚴冬必有呼寒之慮造給綿衣何如船隻緊泊浦邊使之各別守直彼人旣願從旱路回去而今此孤島民居皆是蝸屋使異國之人久留此處則守護之節極爲疏虞供饋凡百亦多難便依戊申年漂人例移置於本州結城倉舍何如漂人等十五名姓名年歲居住及船上什物隨身與都中各種物件竝爲修成册上送備邊司云矣以問情觀之則漂到的實而其中楊才明王六禮俱以七八十衰老之人身上所着雖有如干皮物寒薄生病可慮其餘漂人所着竝皆單薄云十五名所着襦衣袴襪揮項等物依前例往復道臣一竝製給計料回送一款水陸間旣有從願許施之例一片孤島人家旣少守直供饋等節之難便誠如地方官所報移置結城倉舍以爲從便擧行似涉無妨而臣不敢擅便漂人若從旱路回還則船隻什物與其他不得帶去之物亦當依例折價以給竝令廟堂稟處事狀啓謄報云矣臣營軍官洪鼎運譯學張翼相馳告內問情與水使謄報同然今以問情觀之則彼人之逢風漂到似是實狀而旣願從旱路回去依願回送未知何如衣袴製給雖有已例係是特恩臣不敢擅便若從旱路回送則船隻什物折價以給亦未知何如移置結城倉一款果有戊申已行之例而事係重大非臣所敢擅斷竝令廟堂稟處敎以彼人之當寒漂到者其所顧恤宜有拔例至於今番漂人等其中亦有年過八十七十六十者而從願由陸則道里尤敻遠善爲入送之方不可不另念爲先移置營底造給衣袴道伯親自看護待其一兩日休歇然後付之下去宣傳官準授於關西伯別定守令交付於使行前路接待一如我境例而明年先來狀啓中必以無事入抵之意附啓事自本司星火分付兩道道臣及三使臣處渡江當在念間漂人若難趲程趕到於未前云爾則下去宣傳官仍爲領付於使行所到處事分付○敎曰漂人領付必當未及於使行咨文二度成出星火下送平安監司處事令槐院知悉
정조 22년 · 강
命廟堂以長津府操期更定事問于諸武將草記稟處
정조 22년 · 목
南兵使徐有秉狀啓以爲臣營所管南各營秋操行於十月自是定式去九月二十五日本營離發依定期別中營別中司及前營中營後營等習操無事設行後將轉往長津府行操矣去十月二十二日行過咸興間長津之地大雪頻仍往來難通發遣親裨摘奸則嶺路雪塞果如所聞云故不得已以不能行操之意發騎知委於長津府臣自此還營該府秋操勢難設行則官門聚點何以爲之乎不敢擅便以待處分莫重閱兵大事如是停止誠不勝惶恐待罪敎以勿待罪事回諭○政院啓言卽伏見南兵使徐有秉狀啓則長津府習操以嶺路雪塞不得擧行爲辭矣詰戎之政何等重大則中路徑還已極未安官門聚點之不請令廟堂稟處直曰以待處分者尤涉可駭年月下又書在文川三字大違格例事係戎政原狀啓雖不得不捧入而當該兵使不可無警請從重推考敎以京營門習陣若値雨雪先停後啓自是金石之典關外千里未及稟命而先以不得行操之意具由狀聞仍請待罪可謂周通善處事年月下居住亦出於重愼之意勿推大抵今人分數不明長津之雪擁疊嶂未冬已然操期之如是定式疏漏莫甚萬一兵使入去諸軍齊集而雪若大來則其將待明春泮解然後出來乎令廟堂問于諸武將更定操期草記稟處後行會
정조 22년 · 목
諭善尹得孚入見如儀僚屬李魯春直提學李晚秀隨入講說見講學廳日記
정조 22년 · 강
遞承旨金啓洛李海愚以宋銓李趾永代之竝前望也
정조 22년 · 강
命御營哨官李守麟汰拿該大將李漢豊拿問
정조 22년 · 목
都總府啓言去夜四更臣齎奉摘奸牌各處巡檢而到弘化門御營軍入直處累呼領軍將則哨官李守麟脫網巾着甲揮項戰笠不束袴襪不爲佩劍戰帶晚後始出莫重宿衛身爲領軍將如是無嚴極爲驚駭不可尋常處之爲先汰去其罪狀令該府拿問嚴勘該大將常時不能檢束之失在所難免請推考允之敎以事未前聞不飭之該將臣亦爲拿問○政院以李漢豊命召奪納請出標信及密匣敎以使之自納後拿囚政院又以該營無總察之人啓稟敎以都提調總察從事官發牌聽傳敎○以李漢豊囚單敎以飭已施分揀放送○以李守麟拿處傳旨敎以何足責拿處猥矣付之該軍門處置○御營廳啓言本廳前哨官李守麟從重決棍二十度
정조 22년 · 강
奉化縣監蔡弘直疏陳民弊仍請安東府春陽面移屬本縣賜批
정조 22년 · 목
疏略曰臣伏念本縣僻而且敝幅員長廣不過二十里而山脊所經崗巒盤互擧一邑平穩之地不滿什二則田賦之重居民之少又可知也種種弊瘼有非更僕所可悉數惟軍額塡補之道史閣守護之節最甚緊急而難可矯者也以言其軍額則乙卯所籍民戶八百七十七戶內班戶一百九十八戶官屬六十五戶校生三十戶驛屬一百七十二戶校院奴婢二十七戶官奴婢十六戶私賤三十八戶各色匠人二十八戶忠衛二十四戶上納布巫女三戶黃腸守護軍七十七戶其餘四十二戶太半是流亡雜頉良戶之可堪軍役者不過爲一百五十二戶而京外各衙門案付軍額爲九百四十六名矣計丁量額萬無可塡之勢故一人而兼三四役一室而簽五六丁老除病除之未及釐正者多至二十三名一身三四役一室五六丁又不忍添其役而加其丁故也以大邑言之則土豪遊民容隱成藪百家之村簽軍者不過數十人十戶之里收布者只是一二名今欲變通小邑兼徵之弊則不過曰除減小邑之軍分送大邑民多之處而若以邑之大小計其充定之數以爲均布之政則雖或免此苦彼歇之患此亦非長策且奸民避役千百其孔或冒錄忠義或假托驛屬訐訴勳府圖囑郵官該邑之査報徒勤而勳府不許郵官爭執此亦簽括騷擾之一端伏願特命有司竝賜裁處焉以言其史閣守護之節則本縣太白山史閣在於高峰絕頂之上雲霧常濕材瓦易毀入跡罕到守護爲難故當初創建之時僧軍三十名分定於本縣覺華寺及順興浮石寺禮安龍壽寺而其總察之綱專屬於覺華寺俗軍六十名則分定於本縣及安東禮安榮川順興等邑而使之輪番守直矣挽近以來寺刹凋弊軍民流散覺華寺之八房巨刹只存兩寮各邑俗軍之逃故雜頉趁不代定公移去來頻年陸續此一不便也璿源錄實錄兩閣如或有外面剝落處則地方官馳報營門以爲及時修葺之地而蒸陰所傷旋致滲漏其修葺之政或三歲一至焉或五歲再至焉材瓦之輸運難至民力之凋弊日甚此二不便也且史閣奉安旣是本縣之地則修補等節本縣當奉行之不暇而本縣以十室至殘之邑兼役貧民萬無獨當之勢故不得已自營門分定材瓦鐵物役軍於列邑列邑分受其弊遠地輸赴勞費不些此三不便也本縣東距五里牙峴卽安東府春陽面之地界而自牙峴越春陽四十里地始乃轉而入於史閣地無連脈屹然太白獨爲本縣之山而其前後左右田野則皆是春陽面之地界也以春陽而言則越本縣至該府爲一百三十里以本縣而言則境接五里而直至春陽爲四十里在安東則春陽一面殆同縣疣附贅有無不甚關在史閣則下臨咫尺便是心腹肺腑而乃於四面之中奪其三面之野眞所謂客爲主而主爲客也且春陽則僻在一隅漏籍漏案自多閒遊油滑之民而本縣則如掌小邑兼役疊徵莫非愁苦疾痛之日也臣竊聽民言則咸以爲春陽之民何其福也本縣之民抑何罪也莫不困悴嚬呻奔走荷擔而莫重守護之地將不免有疏虞之慮此四不便也臣謹按邑中故事粵在顯廟朝知事鄭維城啓曰太白山史庫乃奉化地其山底春陽古縣卽安東地也其地界錯雜迂還往來史庫之時自奉化而必涉春陽地又轉而入於史庫故實錄璿源錄往來及使人迎送之際奉化縣偏受其弊其處士民齊訴於臣請削春陽以屬奉化臣親審其形勢則果如士民所訴似當變通云云此誠矯捄本縣民瘼之一大關鍵也當時獻議之臣以爲祖宗朝畵疆分界大小相錯意有所在近來或因民人狀訴或因藩臣馳啓紛紜割屬此路漸廣皆將接踵而起云以臣愚意則一時紛竸之漸雖不可不杜莫重守護之地亦不可不念也伏願俯詢廟堂而特賜裁處焉安東府之策應於春陽者不過是木物及軍官砲手而已而三百民戶自多閒遊之人則移屬本縣之後史庫守護之軍不必分定於安東榮川禮安順興而求之春陽之民自有餘裕矣本縣民之許多疊徵不必分送於地廣民多之邑而括之春陽之民亦可塡補矣史閣修改時役軍及材瓦鐵物不必分定於列邑而責之本縣之民亦不爲弊而本縣軍民之兼役疊徵者庶可息肩矣批以軍政事百五十名爲九百四十額者疊役之弊不問可知令道臣從長釐正論理狀聞勳府冒錄侵擾之弊嚴禁春陽面移屬事令廟堂稟處○政院啓言卽見奉化縣監蔡弘直疏本則上言二字當書於第二行而聯書於初行者大違格例事係民瘼原疏雖不得不捧入不審之失不可無警請該縣監從重推考允之
정조 22년 · 강
命長津府巡操此後以九月定期今年官門聚點置之
정조 22년 · 목
備邊司啓言長津府習操更定操期稟處事命下矣問于諸武將則訓鍊大將李敬懋以爲各道兵水使巡操事體至爲嚴重排日封啓出軍行師則雨雪姑無論雖有身病有進無退不可與京軍門日次習陣之隨時請停比論而今以嶺路之雪塞不竢稍通徑還後啓者大關師律在文川三字妄發特其餘事而旣有勿推之命不敢更議今旣還營漸値隆冬歲前更巡非所可論而長津戎政不宜以帥臣之顚錯仍爲免操於屢豐之餘待明春更爲巡操官門聚點今姑停止恐合事宜云壯勇大將趙心泰以爲長津府之以獨鎭行秋操者蓋割付咸興地界新設邑治之故雖與南各營幷行秋操論其地形隔以三大嶺隣比於三水府節候早寒別無異同則依左營右營例更以春操定期恐合方便云禁衛大將申大顯以爲長津乃是新設之邑地形深僻嶺阨重疊易値雪塞行之秋操則停廢之患必當比比有之一依三水甲山兩鎭例改以春操定式恐合事宜云御營大將李漢豊以爲咸鏡南關之習操定以春北秋南端川洪原永興德源等四鎭行之於秋三水甲山兩鎭行之於春者當初定式意有所在而今此長津獨鎭地勢之深僻節序之太早與三甲少無異同則新設之時其所行操宜屬於北而屬之南以致今番停廢之擧揆以戎政誠極未安此後習操依三甲兩鎭例以行之於春更爲定式恐似得宜云矣長津地勢早寒早雪諸將臣改以春操之說誠有意見而自咸興距長津爲二百餘里自三水距長津爲五百餘里嶺阨之峻磎谷之險往往有不容騎處春操之難恐有甚於秋操依前定以秋操而進其操期於九月以爲雪塞前往還之地雖進其期又或意外早爲雪塞則兵使到咸興以不得行操之意具由狀聞似合事宜至於今年官門聚點雖已後時所當設行而北路村落如當雪積之時則咫尺相望之地輒有數日不通之患置之之意請分付此後臨期停操時官門聚點之難於設行必當與今年無異一體竝停之意措辭於停操狀啓事亦爲定式允之
정조 22년 · 강
罷黃海兵使李格職推冬至副使金勉柱
정조 22년 · 목
備邊司啓言卽見冬至副使金勉柱狀啓則以爲臣到黃州牧則兵使李格例爲來見而初不通告直入門內營屬輩列立廳上大嚴喝導及其酬酢之際語多駭妄無異面弄揆以事體不可但已故土校使之來待則終不起送其罪狀令攸司稟處爲辭矣體例間微事本不足以上煩而出疆之臣朝家所優勞況在主客之禮尤當相敬而致使面弄等語至於登徹者誠甚駭異請該兵使李格罷職雖以副使言之設有不得已登聞之擧不請廟堂稟處直請攸司稟處有違格例亦爲推考允之
정조 22년 · 강
分揀假引儀趙元溥林貞鎭等
정조 22년 · 목
義禁府啓言假引儀趙元溥林貞鎭等拿處事傳旨啓下而假引儀則自刑曹擧行曾有定式矣趙元溥等移送刑曹敎以分揀
정조 22년 · 강
命刑曹正郞韓復衍拿處
정조 22년 · 목
掌令尹寅基新啓以爲今月初六日毓祥宮動駕時押班監察鄭時善以爲大駕還宮後大臣未及回班而班次錯亂刑曹正郞韓復衍先爲出去禮都監書吏執轡挽止矣末乃捉致該吏稱以曾經監察先生至於決杖揆以事體不可無警云臺監之呈課旣如此請刑曹正郞韓復衍拿問處之批以依啓
정조 22년 · 목
諭善尹得孚入見如儀僚屬朴知源原任直閣南公轍隨入講說見講覺廳日記
정조 22년 · 강
命嶺南加請災結付之道臣量宜加俵
정조 22년 · 목
備邊司啓言卽見慶尙監司李義綱狀啓則以爲事目頒下一萬四千結外二萬一千八百七十六結零加請矣廟堂覆啓見減之數乃爲六千一百六十四結代播災近萬結雖把束之微不敢闊狹則今此削減之災勢將還實於晚移之中視彼食實而全數蠲稅者向隅之歎當復如何減劃中二千八百結更爲加俵俾晚移被災之民均蒙實惠事請令廟堂稟旨分付矣地部俵災之法雖曰近成文具廟堂加劃事面與地部有異則以準劃爲請猶或可也欲於減劃之中加得若干結者已自向來湖南事萬萬未安而嶺南又復如此將爲後例吏民觀瞻亦豈可不顧乎該道臣所當請罷而災年遞易實爲可悶請姑先從重推考狀辭勿施敎以地部所俵廟堂加劃其實則摸索與敬差官之眞箇目親足涉有間以是見道啓則爲念白徵不得不闊狹且況所已施於湖南而獨靳該道實有彼此愛憎之歎付之道臣量宜加俵俾無秉束之勒稅
정조 22년 · 목
義禁府啓言刑曹正郞韓復衍原情以爲渠於初六日陪從時還到闕下而班首回班前例不得徑歸故立馬以待者良久見監察之回馬使人問之則已有回班之令矣監察曺晦振在前渠在監察之後出去之際忽一禮都監書吏泥醉突出把執渠馬轡馬驚幾墜不勝駭然送人追往監察曺晦振處言此事狀則答以捉去治罪云故翌日赴曹時捉致治罪矣監察鄭時善以其不告自已擅治禮都監書吏捉囚渠下隸托以班行專由渠錯亂至於呈課之境淑問之下焉敢誣也云請刑推得情敎以附過放送
정조 22년 · 강
命關北都試沒技人宋鎭聖等直赴殿試居首人呂夢成等邊將除授
정조 22년 · 목
兵曹啓言觀此咸鏡監司李集斗啓本則本營屬親騎衛四等都試時折衝呂夢成左別居首出身嚴宗璧右別居首左別閑良宋鎭聖夏等騎蒭沒技李德雨秋等柳葉箭沒技金濟弘春等片箭沒技右別閑良趙得守吳尙仁秋等騎蒭沒技洪潤漢夏等騎蒭沒技金宗顯夏等片箭沒技李逵福秋等片箭沒技郭尙海春等騎蒭沒技而折衝呂夢成出身嚴宗璧自願邊將云矣宋鎭聖等似當依法典直赴殿試呂夢成嚴宗璧亦依定式從願邊將除授而係干恩典請上裁從之
정조 22년 · 강
御便殿行抄啓文臣十一月朔親試
정조 22년 · 목
試官率應試文臣入庭行禮訖以魚龍出聽爲七言四韻律詩題退詣考文館製進
정조 22년 · 강
行儒生應製比較于永淸門內
정조 22년 · 목
儒生賦三上朴宗球等五人表三下李在璣等五人入庭行禮訖以丑日未正求農書爲賦題退詣永淸門內製進○敎曰上齋生製述壯元以下依榜目書下捧傳旨而次上以上入格儒生等一百人皆於計劃抄啓文臣宣賞日來待同爲領賞事令泮堂知悉
정조 22년 · 강
召見備堂趙心泰京畿監司李在學于便殿
정조 22년 · 강
命安城郡守尹載伋改差今日政擇差
정조 22년 · 목
京畿監司李在學啓言安城郡守尹載伋以其私義之難安離官上京呈狀乞遞本郡以道內尤甚邑此時曠廢一時爲悶該郡守罷黜其代令該曹擇差使之卽速赴任從之敎以改差該邑卽尤甚三邑中一也不可一刻曠官其代今日政擇差待下批當日辭朝
정조 22년 · 강
命海西大米三千石太二千石待開春裝運其餘小米一萬五千石自明年冬嚴飭半分代錢則別般拮据俾充勅需只以耗條許劃海營營建之費仍命長山登山兩處標外木許䂨以助役用
정조 22년 · 목
備邊司啓言頃因黃海監司李義駿營衙失火狀啓京運穀二萬石還寢便否關問該道卽見其所報則以爲京運今若全數還寢則在本道亦不無抑菀就中大米三千石太二千石待開春裝運其餘小米一萬五千石會錄勅需而所貿之價每石三兩則合錢爲四萬五千兩今雖以勅穀會錄勅錢之見縮可悶固當還爲作錢以充本錢而今已節晚將待明秋取耗一千五百石倂本米以詳定價每石三兩五錢作錢則合錢爲五萬七千七百五十兩與本錢相計則剩餘爲一萬二千七百五十兩今當營建拮据沒策以此剩餘特爲許劃則先以戶庫錢推移姑貸補用於匠工雇料之資明年秋捧後本米及耗穀合一萬六千五百石傡以詳定價作錢充補其本錢及姑貸之錢營衙改建之時棟樑椽材之屬以長山登山兩處標外木特爲許斫取用以爲解土卽地始役之地而株數則從所入追報爲辭矣今此大米三千石太二千石勿爲還寢之請似出共濟之義不必强令倂寢以掩其貿置本意依所報使之往復該曹以爲快待風和善爲措處之地其餘還寢小米之會錄勅需理勢固然而還爲作錢之難亦如所報待明秋倂耗依詳定作錢本錢貝還充庫儲剩餘則補用役費在公法無違在勅需無損一體依施長山等處標外木請得此等改建之役不可不許其取用而不但濫斫之爲可飭抑亦曳運之爲巨弊如許事情道臣想必稔知株數則必從精略運役則別般檢飭無使海西之民疲於營役之說及聞於朝廷之意請嚴飭分付允之敎以今年本道穀物之京運湖轉亦云多矣在朝家固爲一視之擧在海民如奪吻中之物莫曰民苦於穀多盡分之故苦之萬一饑荒如湖嶺而倉無穀民難納其時又將反乞於湖嶺乎朝家之意則無論此道他道穀不可輕賣還不可盡分云爾揆以得尺亦尺之道決難許賣厥穀則自明年冬嚴飭半分代錢則別般拮拒俾充勅需只以耗條許劃營建之費以示除民瘼重民食之意
정조 22년 · 강
重推長湍府使趙義鎭朔寧郡守申大龜
정조 22년 · 목
兵曹啓言長湍府使趙義鎭朔寧郡守申大龜等官門聚點係是詰戎之政則軍兵兒弱之不卽代充不可無警請竝從重推考各杖一百收贖公罪施行允之敎以竝功減一等
정조 22년 · 강
命來己未正朝朝賀只進表裏
정조 22년 · 목
禮曹啓言來己未年正朝朝賀節目當爲磨鍊而正月初一日適與社稷祈穀大祭親祭齋戒相値正朝朝賀請以初二日退行磨鍊節目敎以進表裏
정조 22년 · 강
判義禁金載▣疏辭新資賜例批
정조 22년 · 강
黃海監司李義駿陳疏乞遞賜批仍令貶目封啓限內磨勘
정조 22년 · 목
疏略曰臣於前月二十八日夜四鼓燭跋之火忽延於房櫳宣化堂澄淸軒百有餘間俱燼於呼吸之頃臣所受密符兵符敎書諭書節一銊一竝不能獲全而獨臣一介頑然苟浩臣之孤負至此極矣聖上之托重於方面者卽此符節賤臣之受命於朝廷者亦此符節雖倉黃急遽之際所當生死以之期於必全而今臣則忍而捨之一不保有是棄君命也墜臣職也比古人握節之義果何如耶假使臣身無疾病以此情踪固不可仍蹲於刺史之榮抗顏於守宰之上況臣伊日酷被焦爛面無完膚身被重瘡轉側須人只是一縷之僅存耳得保今日雖賴王靈之攸曁目下光景實無時月間視事之望且今月卽殿最之期考績體重旣不可以臣之故有所進退而今臣目不能開睫手不能操筆神精亦不能收拾趁期封啓斷無其勢以公以私豈敢爲仍冒之計伏乞亟遞臣所帶之任仍治臣失職之罪批以法典有勿論之文卿其勿辭行公○敎曰貶目封啓當前疏旣承批使之限內磨勘而該房題送書目
정조 22년 · 강
遞承旨金載翼以蔡弘遠代之前望也
정조 22년 · 강
遞刑曹判書朴宗甲工曹判書金翊休禮曹參判李祖承
정조 22년 · 목
敎曰考績當前六曹堂上中呈告及耆社人許遞與未差之代今日政差出待下批牌招察任
정조 22년 · 강
以金文淳徐邁修爲同成均竝前望也
정조 22년 · 목
敎曰文衡行公本館考績當爲磨勘同成均未差之代前望單子入之待下批牌招察任
정조 22년 · 강
遞承旨金履翼李肇源李海愚沈象奎以李益運鄭尙愚鄭東觀李祉永代之竝前望也
정조 22년 · 강
命兵曹前正郞李海淸分揀
정조 22년 · 목
因兵曹郞廳望筒有是命
정조 22년 · 목
擧條批旨有誤書也
정조 22년 · 목
以趙得永爲獻納洪樂安爲修撰權裕爲工曹判書徐龍輔爲禮曹參判金履翼爲戶曹參判韓晚裕爲同春秋曹翬振爲安城郡守白師謹爲淮陽府使
정조 22년 · 강
遞禮曹參判徐龍輔
정조 22년 · 강
以趙尙鎭爲刑曹判書金載▣爲禮曹判書李書九爲禮曹參判竝前望也
정조 22년 · 강
以趙宗鉉爲開城留守備薦也
정조 22년 · 강
罷大護軍朴宗甲職
정조 22년 · 목
宗甲以太廟臘享亞獻官預差受誓戒懸病不參政府啓請罷職允之
정조 22년 · 강
工曹判書權裕疏辭新資賜例批仍命待開門牌招貶坐使之擧行
정조 22년 · 목
疏略曰爵賞者勵世磨鈍之具也從古聖王之建官任職必加難愼而尤致審於命德之章苟非才猷踐歷蔚然有當世之望者莫或濫竽於其間矧乎拔擢超陞之典恩出常格寵異庶官此其在淸朝激揚之政爲名器愼惜之方顧不重歟竊念臣性本憃愚跡且孤畸朝無攀援世罕密契而通籍三十年信心獨行不戒口業自在三司之列屢觸一世之諱誠以狷隘之性莫變嫉惡之剛腸昏昧之識惟有愛君之孤衷妄置身於死生禍福之外持此心而爲涓埃塵刹之報耳及夫頃年一疏只效鸇逐之義自速虺螫之毒訾謗叢身仇怨溢世危厲之禍迫在朝夕倘非我聖上㴠貸庇覆全保生成之澤則臣之爲薤爲粉久矣尙安得保有今日乎闔門感祝擧切隕結之願至今如一日而聖渥深隆謬恩偏加自數年以來華貫顯秩次第兠攬猥玷風憲之長濫廁天官之佐臣於是震越悸恐若墜淵谷前後聯翩之除旨不啻勤摯而不敢爲一番冒膺之計蚤夜所耿耿者惟在於閑司漫職筋力奔走之勞而式至于今則年衰病痼昏憒儱侗一縷僅延萬念都灰雖於筋力奔走之地無以稱其一日之責隨處辜負無往非罪不自意日前大僚之筵奏至以賤臣之姓名誤徹天聽遽有正卿陞擢之命臣驚惶震駴歷屢日而不能自定嗚呼臣之本末長短實是聖明之所已俯燭則文識氣槪之稱固是過情之辭而至若樹立二字尤爲失實猗歟我聖上年前處分光明磊落出自乾斷顧何待臣言之有槪而然哉第臣狂戇憂憤之忱略論奸賊凶徒之罪者庶冀明正典刑痛加繩治而畢竟鬼誅之奸只奪告身附麗之徒依舊寵榮藩閫爲便身之窟謫補爲肥己之資恩點每出於中批銓選遽擬於華顯由是而人心靡定世道愈下一有公議之所發則自以爲見擠於時了無一分改圖之念若此不已將至於狃於見聞日遠日忘隄防漸壞而義理漸晦向臣所陳靖世道壹民志之苦心血誠顧安在哉今若以樹立之說擬議於臣則是臣蔑效之言適足爲臣身媒進之階矣不但爲一時之嗤點抑難免後世之譏議內省慚恧無面可顯日前金吾之職未敢趨承而連値齋日旋蒙恩遞不能以文字丐免曾未幾日又伏承水部新命天牌屢臨而一味違傲臣罪至此萬死猶輕伏乞亟命收還臣新陞品秩仍許鐫削臣職名以重名器以安賤分
정조 22년 · 강
命前南兵使徐有秉習操狀啓還下送守令不爲應射之類指名現告報來草記論勘
정조 22년 · 목
有秉以今秋習操後軍兵等試射放中不中別單修正上送馳啓敎曰雖未知道例之如何而他道則先書守令中不中然後次書將官將校而此狀本守令都不擧論然則守令等頑濫不爲應射乎否則何敢不書令廟堂該曹知悉此後各別照察無敢違越金石之典狀啓還下送令兵判嚴飭帥臣使之更爲修正上送其中眞箇不射之類指名現告報來草記論勘
정조 22년 · 강
命淸州牧使李寅燮改差令該曹另擇差出給馬下送
정조 22년 · 목
忠淸監司李泰永狀啓以爲淸州牧使李寅燮所犯諸條應問各人捉致臣營以公州判官金箕應定山縣監蔡潤銓差定參覈官臣眼同發問則座首金演等招內以爲本州臥牛山在官門東北三里地自古本無松檜禁養只有自生之柴草每年使邑底居民刈取輸入於州司以爲官用往在丁丑年間牧使金等以爲州司柴炭旣有雜役價劃給之數則牛山一年草之役民刈取亦係擾民一任樵牧之來往近四十年乙卯年前牧使安等悶山皮之脫落始令加意禁護今牧使赴任後又養一年則柴草稍茂而本州客舍及邑外倉舍擧皆傾圮故本官留意重修欲爲燔瓦而火木極貴臥牛山在於燔瓦所近處故山上柴草盡爲刈取而以城外附近里五洞民及邑底居民三班官屬幷力刈取合計其數乃爲二千餘負運置燔瓦所追聞瓦匠言則柴草不合燔瓦故果爲發賣每負一錢五分合錢三百餘兩盡入換貿火木及燔瓦功費而刈柴赴役者皆是山下居民不出五里之內而雖有不赴之民初無執頉之事則豈有捧錢之理衙後楮木近因朝飭衙後空閑之地及客舍墻垣之內前後栽植將至一千七百餘株而擧皆矮短剪去叢枝培其根柢皮楮約爲二百斤旣刈之後空棄可惜本州無造紙之寺適有遏去紙商設紙筒於華陽洞口自官出給功價七兩九錢浮來各色紙二十九束用於官中日下巡營所納年分紙本州年例應納者爲一百束而不以本色以錢代納邑規卽然而本價十五兩自官出給刈楮浮紙之價恰過數十兩則論其分數多寡懸殊豈有多數代給而小數取用之理云矣臺啓所論卽是山木斫賣園楮刈用兩件事而山麓不甚廣闊柴草禁養不至久遠則其刈取之數本不夥多且旣已屬之燔瓦所需則與私用有異至於種楮之留根刈枝卽取養之常法也旣刈之後浮出紙地不是異事邑無設筒之寺營有納錢之例則換作年紙侵及僧徒可謂落空而四十年許民蒭蕘之場前官之禁養亦有意焉則今忽無難芟刈而不與民同之反役其民未及燔瓦而先爲執錢用時下記雖有可據彼民無知安得無呼冤之載路乎跡涉瑣屑事極顚錯旣發之後豈可謂全無所犯乎淸州牧使李寅燮罪狀令該司稟處○義禁府請淸州牧使李寅燮依例拿來允之敎以臺啓措語雖欠稱停道啓跋辭亦未全脫靑松猶爲曠官不待照律差代此時本道民事覊縻非可論也爲先政差令該曹勿拘常格口傳另擇差出待下批待城門開給馬下送
정조 22년 · 강
以洪述祖爲淸州牧使口傳也
정조 22년 · 강
推關西道帥臣還送抄上武士姜宅奎等
정조 22년 · 목
壯勇營啓言平安監營抄上武士預差安思國鐵箭步數雖優於上來數人中而實差旣已還送道臣推考兵營抄上武士實差姜宅奎預差金履海俱爲還下送常時不能着意勸課可知帥臣爲先從重推考事粘目判付依施事命下矣請令政院捧傳旨擧行允之
정조 22년 · 강
命金吾時囚吳徹常只捧原情
정조 22년 · 목
義禁府啓言時囚罪人吳徹常以前任平海郡守時海弊首犯事旣有嚴問之命今日坐起所當捧口招而所患風癡之症年久廢痼全沒省覺語音不通實無捧口招之道請以原情捧入允之
정조 22년 · 강
命金吾時囚崔重敎李東弼李漢籌元永麟定配呂喆永勘放兪漢宗外營部將啓下待窠陞實吳毅常待其病減發配元羽孫依已勘他倅例決放
정조 22년 · 목
義禁府啓請忠州前營將崔重敎杖一百收贖告身盡行追奪流二千里定配允之敎以功減一等又啓言呂喆永杖一百收贖告身盡行追奪允之敎以功減一等又啓言平海前郡守李東弼蔚珍前縣令李漢籌元永麟各杖一百收贖告身盡行追奪徒三年定配允之敎以李東弼議減一等李漢籌元永麟功減一等又啓言兪漢宗決科付職之後率眷上京敢於査關之下始乃還送論其情跡難免掩諱之科請以此照律敎以所爲可駭亦與斥賣不在家容或有間汰去足矣永落過矣外營部將令該曹啓下待窠陞實以爲更爲積仕贖罪之地又啓言平海前郡守吳徹常原情以爲日饌給價貿用自有流例及當辛亥節目之後當一竝洞革而不能爲此自陷首犯云觀其所供旣無自明之端論其罪犯難免首犯之科依廟堂所請之律施以贜律中減死之律敎以旣不得如式捧口招至於草記之境則亦何以滞囚以致瘦斃乎減死定配後草記看其病勢發配又啓言通川前郡守元羽孫原情以爲辛亥節目後凡係營本官前例所需一竝定數增價初無卜定別貿之事云年過七十法不當請刑請上裁敎以依已勘他倅比律決放後草記
정조 22년 · 강
刑曹以毆打巡卒人朴昌燁杖一百攔入鳴鼓人李桓杖一百徒三年啓命當該律官以此律勘治
정조 22년 · 목
刑曹以陵屬處討索驛夫金雲大任實縣葛潭驛定配啓敎以此時湖南定配所者卿事莫曉況此外兩草記乎○刑曹以毆打巡卒奪取犯夜人禁軍廳書員朴昌燁杖一百放送啓又以濫着冠服攔入鳴鼓罪人李桓杖一百松禾縣徒三年定配啓竝敎以當該律官以此律勘治○刑曹啓言依傳敎律官徐秉璹決杖一百後松禾縣徒三年定配秉璹以朴昌燁照律罪又有勘治之命杖則分日擧行後卽爲押送李桓之攔入鳴鼓驚動天聽之罪不可以徒配論爲先嚴刑一次後待栲訊限滿杖一百會寧府更定配所充軍押送又啓言依傳敎金雲大郭山郡更定配所卽爲押送
정조 22년 · 강
考下抄啓文臣十一月朔親試課試試券
정조 22년 · 목
魚龍出聽七言四韻律爲親試題兵曹正郞李勉昇二下居首三冬文史七言四韻律爲課試題副修撰趙萬元三上一居首
정조 22년 · 목
進士李光顯等十人三中同等復命比較明日來待
정조 22년 · 목
諭善尹得孚入見如儀僚屬李魯春原任直提學徐浩修隨入講說見講學廳日記
정조 22년 · 강
御春塘臺行抄啓文臣十二月朔親試十二月朔課講親試試官鄭民始金載▣金祖淳沈象奎課講試官李晩秀李始源
정조 22년 · 목
具平戎服乘輿出保定門入靑陽門詣春塘臺降輿陞座試官率應製講文臣入庭行禮訖以昔有爲我言趙將李齊之賢爲賦題副司果金近淳三上居首講史記英選第六編權知承文院副正字黃基天純通居首
정조 22년 · 목
試官率應射講武臣入庭行禮訖以次發射李健植十一矢二分居首以次應講許乘略居首
정조 22년 · 목
儒生等入庭行禮訖與抄啓文臣親試同題製進
정조 22년 · 강
召見華城留守徐有隣淸州牧使洪述祖弘陵參奉徐觀淳司饔奉事權載大
정조 22년 · 강
命惠廳前郞廳洪述祖仍任
정조 22년 · 목
惠廳堂上鄭民始啓言本廳郞廳洪述祖移拜淸州牧使矣本廳多有擧行之事難付生手請洪述祖仍任本廳郞廳之任從之
정조 22년 · 강
命關西武士安思國仍爲下送東加勸課
정조 22년 · 목
狀勇大將趙心泰啓言關西興武院預差武士安思國以其能越一百八十步故昨日微稟於政院矣今日帳殿親試時一百七十步防牌不得入格誠極可駭道臣昨已措辭請推故今不更爲擧論而武士不可仍置仍爲下送更加勸課期於超等成才之地從之
정조 22년 · 강
配吳徹常宣川府李東弼松禾縣李漢籌平山府元永麟鳳山郡
정조 22년 · 목
義禁府啓言吳徹常宣川府減死定配而目下病勢十分沈篤姑令數三日調治依例押送允之
정조 22년 · 목
義禁府啓言取見罪人元羽孫所供則辛亥節目後初無卜定別貿之事云依金聖䂓等例分揀放送
정조 22년 · 강
遞刑曹判書趙尙鎭參判申耆參議吳泰賢以具㢞李魯述鄭尙愚代之前望也仍命朴昌燁照律草記還給律官以誤照律反施
정조 22년 · 목
刑曹啓言依傳敎律官徐秉璹嚴杖一百朴昌燁決杖一百後鐵山府流三千里定配敎以單杖一百太輕流三千里太過卿等之一番做錯溺職大矣今又低仰若此卿等遞差律官以誤照律反施草記還給
정조 22년 · 목
以申絢爲修撰權▣爲知義禁具膺爲淸州牧使
정조 22년 · 강
召見淸州牧使具膺于帳殿
정조 22년 · 강
遞刑曹參判李魯述以尹弼秉代之金思穆爲判尹竝前望也
정조 22년 · 강
放鳳山郡定配罪人柳焵
정조 22년 · 목
因柳焵到配啓本敎以以昨年民勢代捧亦難而旣聞之後且非本色則雖與那移反作等故犯有異不得已如律勘處今則法已施矣分揀放送
정조 22년 · 강
命司饔奉事權載大特付司果都政後待守令窠差送
정조 22년 · 목
敎曰今日召見此家之人骨相乃如此豈不貴乎司饔奉事權載大當用林性運拔例之擧特付司果都政後待守令窠差送以爲官享之地而年且少先於易爲之邑試之其間使之給由下往省覲起感而記念者卽渠曾祖也聞渠之曾祖母尙在云令該道衣資食物輪送此後歲首必致米肉事下諭道臣
정조 22년 · 강
持平朴孝成疏陳母病請歸護賜批許之
정조 22년 · 강
命敦寧參奉兪漢宰他司相換
정조 22년 · 목
吏曹啓言新除授敦寧參奉兪漢宰過限未肅拜請依例政差敎以設或雖無敦寧故相之子豈可作散乎他窠口傳相換○敦寧參奉兪漢宰永陵參奉權瑞應相換
정조 22년 · 목
降座陞輿出靑陽門由保定門還內
정조 22년 · 강
考下抄啓文臣十二月朔課試試券
정조 22년 · 목
以春在枝頭已十分爲五言四䪨律題兵曹正郞李勉昇三上居首
정조 22년 · 목
諭善尹得孚入見如儀僚屬朴志源直提學李晚秀隨入講說見講學廳日記
정조 22년 · 강
行次對于熙政堂召見輪對官
정조 22년 · 목
予曰軍丁之弊未有甚於近日古之定制自十六歲至六十一而納身布其中上番者勿徵否則徵布者與唐之租庸調法暗合我朝當初制法猗歟休哉而聖神相承隱恤之德音蘇捄之飭敎昭載國乘又況先朝均役以後一夫之二匹之當納者減之爲一匹則比之租庸調其所減役當如何億萬生靈庶幾祛塗炭奠袵席而今則雖減至一匹民不堪其苦此何故也宣廟朝五衛之制騎步兵卽輦下親兵也士夫與民人通上下皆納身布一自五衛之制罷而訓局出其許多砲保未知爲幾十萬又有禁營資保至於御營廳則古無而今有統以計之殆近百萬雖最窮之民其身布一匹則年例收納然而古則不過家出一丁故一家之內雖有十名壯丁一夫身役之外更不侵徵所以稱戶不稱名者此也近來則非但一戶之內逐口徵納唉彼黃白亦未免焉此豈成說乎予則以爲自良役大非古法其間形形色色生出弊竇向來以內局藥材事草記觀之瑣屑之說至於上徹寧不寒心予意則一分蘇捄之道減額爲第一良方而如欲減額則先從吏胥輩情費一切防杜然後將見效益於生民古之士夫之自司直以下逐戶徵布而民間猶未免倒懸之勢況今大同騎步兵布與其外名色之難以毛擧者皆出於民民何以聊生乎言端旣出矣目今京司中弊局無如兵曹者蓋戶料兵布云者戶曹則給布是布也卽騎步兵布故麤布之不堪着者名之曰步兵猶下於大同木也今則弊源日滋各樣軍布之上納於兵曹者以木品尺數之不足或全退或半退如是而吏緣爲奸郞亦受囑其間亦不無好品而此則一未分給於各樣朔下只爲曹吏之弄奸所謂雇兵朔下之木全是不堪着者云然則六升四十尺木盡歸何處乎此緣軍色郞之不擇而然矣郞吏爲先繩以重律然後可無如此之弊自備局間或摘奸於朔下分給時隨現請勘可也左參贊鄭民始曰古之以木布行用也只論其尺數之多寡而不論其升數之好否所謂大同木步兵布之說出矣一自行錢以後木布爲賣買之資隨其木品之好否而價之多少係焉今若定制減其升尺則該曹該廳擇捧之後未兌無用之歸惠廳則不過出給貢價升尺之多少好否無甚關係而此亦貢人受價時若不願則勢難勒授至於兵曹則多歧所用木布居多今雖稍下其升尺各邑上納者必當全不成說來頭之弊猶不若仍舊置之之爲愈矣予曰昨與有司堂上已言之矣近來法禁與紀綱掃地矣以松禁言之山腰以上擧皆濯濯云此已可駭而且因站船事聞之驪江淸心樓之前水淺之故船運不得往來云古則丹陽郡守率領丹陽以下船隻來待於船艙造成時此卽站船也若如是淺灘則何以運來乎此則居上流之各該邑足可疏導而亦在得人之如何矣民始曰水運判官變而爲船運都差員沿江列邑輪回爲之其間弊端亦不可勝言矣予曰都差員領運之擧創自何年耶問于輪對官中戶曹郞廳也戶曹正郞金基豊曰臣未知創自何年矣予曰原來站船弊端與都差員委折詳問於該吏作爲笏記從後稟達可也予又謂左議政李秉模曰前開城留守徐邁修以海西蕩債事有所僨誤則罪固難恕豈可使之復任松營弊局乎其在任人之道不容如是故玆以差代而趙宗鉉則自北關按藩時人果詳明今此松留之特畀想必善爲之矣大抵官人任人國之大政也隨其才猷與文學各當其器用之無方此是朝廷用人之道而見今君子小人有難卞別先儒以爲元豐以前之小人易知元豐以後之小人難知以予所見未知孰爲君子人予非爲誣一世而世道之憂容有旣乎又敎戶曹判書趙鎭寬曰卿以八十侍下明年回甲云甚貴矣同朝亦有如卿者耶承旨蔡弘遠曰蔡弘履有老母而年今八十四筋力之康旺有勝於其子矣予曰此莫非先朝壽考之化豈不貴乎予曰今日次對卽一年十二月民國事都會計之日也未明求衣早朝臨殿當其召接之時若將有爲而午鼓已下無一所爲之事三百六十州民心之所望於朝廷者亦有何一分所副耶言念及此不覺靦然卿等亦在輔相之列古所稱相業云者業字之義不啻深重凡事幸須隨處彌綸可也秉模等曰臣等俱以無似忝居相職徒貽伴食之譏無一事仰體憂勤之聖念今伏奉聖敎只不勝慚悚之至矣予謂刑曹判書具㢞漢城左尹申大顯等曰牛禁本非近來創行之事而不過修明舊制也大抵牛酒松三禁中牛禁最先故相筵奏之後只示肯可姑無別下傳敎者蓋內而有法司外而有方伯守令則雖非朝家指揮當禁者禁之而已近則法綱與擧措乖舛無餘昨年以牛禁事一場騷擾畿伯之要路防守固已可駭而將臣之送校把門尤豈成說乎重門擊柝以待暴客云者豈是之謂耶卿等旣爲有司之任則自有禁止之道何必防路把門只增民間之騷繹乎
정조 22년 · 강
命泗川漕錢散給民間者限年收殺仍罷該縣監權思浩職
정조 22년 · 목
左議政李秉模啓言臣於赴闕之路泗川民人以漕錢退限事呼訴蓋此漕錢云者卽北漕船年例捧稅而以什二散給於民間者也歲久年深仍成臥債其數不啻累千則以每年幾許爲限以爲拔本除害之道實爲不可已之政而若欲當年內準捧則其勢末由民人之言雖不可信聽其所訴似有委折請關飭道臣限年收殺一以安目下騷擾之民情一以社來後臥債之苦瘼從之敎以該邑邑倅若能得人豈有此弊當該縣監罷職此時嶺邑不可一刻曠官其代令該曹口傳差出待下批給馬下送
정조 22년 · 강
推大司諫韓用龜用龜避嫌賜批
정조 22년 · 목
左議政李秉模啓言大司諫韓用龜奏對之語未諳格例請推考從之○用龜避嫌略曰臣於奏對之際又著昧例之失至有大僚請推請命遞斥臣職批以勿辭亦勿退待
정조 22년 · 강
推掌令玄重祚重祚避嫌賜批
정조 22년 · 목
右議政沈煥之啓言向日臺啓論淸州牧使李寅燮之貪墨也以揭榜都門爲證其事夫匿名掛書之毋得上聞者卽我聖朝之令典而臺閣則許以風聞何人不可彈何事不可論而何須以揭榜都門等語登諸簡書以證其事之虛實耶其所以損臺體而啓後弊者亦不輕請當該臺臣推考後之○重祚避嫌曰臣於李寅燮論啓之際未能審愼於措辭至有大僚請推請命遞斥批以旣施問備勿辭亦勿退待
정조 22년 · 강
命惠廳京貢價以十五分之一減分三南畿營官需八分一各樣大同會減者八分二減分
정조 22년 · 목
該廳堂上鄭民始啓言今年諸道災頉幾爲十萬結收租大縮經用不敷在前如此之時京貢價則限十分一三南京畿營官需限八分一各樣大同會減者限八分二減分上下自是式例故先王朝甲申災結爲九萬三千三百餘結而乙酉依此例減分去甲寅災結爲十一萬餘結而乙卯乃大慶之年故特命二十分一減分此是特例則有不可援用明年減分請依乙酉年擧行予曰大臣之意何如左議政李秉模曰年前二十分減一係是特恩今年諸道災頉之數旣與先朝乙酉相等則依乙酉例施行恐宜矣右議政沈煥之曰臣亦無異議矣從之敎以雖與四昨年特例不可援用而目今民間生利不若古昔京貢減分則特以十五分之一
정조 22년 · 강
命開城留守趙宗鉉仍帶敦銜
정조 22년 · 목
吏曹判書金文淳啓言開城留守趙宗鉉時帶判敦寧而資是正一品矣今於居留除拜之後似當仍帶本職而年前以正一品及正二品以上監司若有判知敦寧窠則兼差事定式而留守則旣不擧論仍帶與送西間何以爲之乎予曰大臣之意何如左議政李秉模曰以時帶判敦寧而兼六卿銓法卽然云居留之任似尤無礙矣右議政沈煥之曰年前臣待罪銓地以一品重臣之本職判敦寧兼帶畿伯因筵敎付政而留守與監司稍有間似當考例定式矣敎以敦銜與居留雖曰同是內職家宰重任豈比居留而輔國兼吏判猶仍帶敦銜此後依此例爲之
정조 22년 · 강
命文臣及儒生春秋應講時竝講經傳傳用左氏
정조 22년 · 목
禮曹判書金載▣啓言頃因大臣陳達以新印春秋定用於文臣及儒生日次殿講事擧條啓下矣毋論文臣儒生似當竝講經傳而講規旣是新定臣曹亦無已例故敢此仰達予曰大臣之意何如左議政李秉模曰春秋之有傳如三經之有傳註矣春秋經文旣簡似當竝傳應講而傳則自當爲左氏傳矣右議政沈煥之曰講春秋之經而不講其傳則無以求聖人筆削之微旨矣從之敎以諸傳之中左氏傳最優以其去古未遠記事頗詳且況分綱立目之義例卽遵用聖祖遺意以今番新印春秋應講而傳用左氏亦以今番新定大文爲之載▣曰儒生殿講則自當依他經背講而文臣則雖明經出身之人春秋與三經有異似不能一一有宿工面背講之間指一稟定然後可以擧行矣從之敎以文臣中明經出身之自願春秋者勢將與製述他文臣同爲臨講矣載▣曰文臣殿講則五經中自願一書輪回考講自是節目所在而近來絕無春秋自願者今後則毋論明經製述人另加着工自願應講之意申飭儒生日次殿講則三經册名書入受點時春秋一經添書以入事請分付成均館後之載▣曰文臣及儒生春秋應講自明年何朔殿講爲始乎予曰大臣之意何如左議政李秉模曰自明年四月朔爲始恐宜矣從之載▣曰春秋新刊本姑未及廣布中外文臣儒生輩雖欲先期讀習而必難多得新本以致臨講窘礙之弊板本在於內閣請許令來印以無廣頒之地從之